**Zmluva o servisných službách pre zariadenie elektrickej požiarnej signalizácie a hlasovej signalizácie požiaru (ďalej len „EPS“).**

uzatvorená podľa § 536 a nasledujúcich ustanovení Obchodného zákonníka č. 513/1991 Z. z. (ďalej aj ako **„Zmluva“**)

uzatvorená medzi zmluvnými stranami:

Obchodné meno: **Slovenská konsolidačná, a.s.**

Sídlo: Cintorínska 21, 814 99 Bratislava

IČO: 35 776 005

Zápis v registri: Obchodný register Okresného súdu Bratislava I, oddiel: Sa, vložka č.: 2257/B

Zastúpená : Ing. Brianom Liptákom, predsedom predstavenstva

 Ing. Eduardom Čengelom, členom predstavenstva

(ďalej ako „**objednávateľ**“ alebo **„SK, a.s.“**)

a

Obchodné meno:

Sídlo:

IČO:

Zápis v registri:

(ďalej ako „**dodávateľ**“)

Objednávateľ a Dodávateľ ďalej spolu aj ako „**zmluvné strany**“.

**Preambula**

Zmluvné strany uzatvárajú túto zmluvu na základe výsledkov verejného obstarávania zákazky z nízkou hodnotu na poskytnutie služby, ktoré realizoval verejný obstarávateľ v zmysle ust. § 117 ods. 1 zákona č. 343/2015 Z. z. o verejnom obstarávaní a o zmene a doplnení niektorých zákonov, a ktorej predmetom je „Elektrická požiarna signalizácia“. Zmluvné strany súčasne vyhlasujú, že táto zmluva je čo do vecných a právnych parametrov v súlade s požiadavkami predmetného verejného obstarávania.

**I.**

**Predmet zmluvy**

1. Dodávateľ bude vykonávať ročnú kontrolu (OPaOS) na zariadeniach elektrickej požiarnej signalizácie, ktoré sú uvedené v Prílohe č. 1 (ďalej len „EPS“) podľa § 15 odst. 2, písm. d) Vyhlášky 726/2002 Z. z., a to **1x ročne**, pozostávajúci z týchto úkonov:
* *kontrola funkčnosti náhradného napájacieho zdroja vrátane skúšobnej prevádzky elektrickej požiarnej signalizácie na náhradný napájací zdroj,*
* *kontrola funkčnosti ovládacích zariadení, zariadení zobrazujúcich jednotlivé stavy a doplňujúcich zariadení,*
* *kontrola povrchu a vnútorného priestoru vrátane jeho očistenia,*
* *kontrola utesnenia, vodičov, dotiahnutia spojov, poistkových vložiek, svorkovníc,*
* *kontrola jednotlivých funkcií zariadení vrátane dobíjania akumulátora,*
* *kontrola napätia dodávaného jednotlivými napájacími zariadeniami ovládacích zariadení a zariadení zobrazujúcich jednotlivé stavy a vstupného napätia hlásičových liniek pri pokojovom prúde,*
* *kontrola záložných akumulátorov pamäti RAM a záložných akumulátorov pre signalizáciu mimo prevádzky,*
* *kontrola prepojenia jednotlivých zariadení,*
* *kontrola hlásičov,*
* *kontrola funkčných parametrov hlásičov,*
* *vizuálna a mechanická kontrola pätice vrátane vyčistenia,*
* *vizuálna a mechanická kontrola senzoru hlásiča vrátane vyčistenia.*

*Výsledkom ročnej kontroly je Potvrdenie o vykonaní ročnej kontroly zariadenia EPS.*

1. Dodávateľ bude vykonávať štvrťročnú kontrolu na EPS podľa § 15 odst. 2, písm. c) Vyhlášky 726/2002 Z.z., a to **3 x ročne** pozostávajúci z týchto úkonov:
* *kontrola náhradného napájacieho zdroja,*
* *kontrola hlásičov,*
* *kontrola čistoty hlásičov a ich neporušenosti vrátane výmeny poškodených hlásičov a odstránenia povrchovej nečistoty,*
* *funkčná kontrola hlásičov,*
* *kontrola činnosti signálneho svietidla pripojeného na hlásič,*
* *kontrola uloženia záložných hlásičov vrátane dodržiavania zásad pri skladovaní a manipulácii s ionizačnými hlásičmi,*
* *funkčná skúška výstupov,*
* *kontrola ovládacích zariadení,*
* *kontrola zariadení zobrazujúcich jednotlivé stavy,*
* *kontrola doplňujúcich zariadení,*
* *kontrola zaznamenávania údajov v prevádzkovej knihe.*

*Výsledkom štvrťročnej kontroly je Zápis do knihy EPS, ktorého súčasťou je zápis o vykonaní kontroly.*

1. Dodávateľ bude vykonávať mesačnú kontrolu EPS podľa § 15 odst. 2, písm. b.) Vyhlášky 726/2002 Z. z., a to **11  x ročne**, pozostávajúcu z týchto úkonov:
* *kontrola stavu spojov batérie a jej upevnenia,*
* *kontrola výstupov na ovládanie požiarno – technických zariadení a zariadení zobrazujúcich jednotlivé stavy,*
* *aktivácia jedného hlásiča (každý mesiac z inej zóny),*
* *aktivácia linky na prenos signálu do miesta s trvalou obsluhou..*

*Výsledkom mesačnej kontroly je Zápis do knihy EPS.*

1. V prípade, že sa počas doby trvania tejto zmluvy zmení legislatíva na periodicitu, resp. rozsah kontrol EPS, dodávateľ je povinný na takúto zmenu upozorniť objednávateľa a v súlade s platnou legislatívou zabezpečiť kontrolu EPS.
2. Dodávateľ sa zaväzuje vykonávať predmet zmluvy riadne, v dohodnutom termíne, v požadovanej kvalite a berie na seba plnú zodpovednosť voči príslušnej tretej osobe v prípade nevykonania predmetu zmluvy podľa bodu 1., 2., 3. tejto zmluvy v zmysle príslušných právnych predpisov.

# II.

# Podmienky servisných služieb

1. S požiarnymi hlásičmi nesmie byť bez súhlasu dodávateľa manipulované, takým spôsobom, ktorý by znemožnil jeho riadnu prevádzku.
2. Pred vypojením zariadenia EPS z prevádzky musí objednávateľ upovedomiť dodávateľa.
3. Objednávateľ upovedomí dodávateľa okamžite o každej havárii, ktorá by mohla ovplyvniť funkciu zariadenia.
4. Prípadné závady na zariadení spôsobené inak, než prevádzkou v predpokladaných podmienkach (vyššia moc, nedodržiavanie návodov, mimoriadne opatrenia, neoprávnený zásah, nesprávne zaobchádzanie) dodávateľ odstraňuje mimo rámec servisu.
5. V prípade havarijného zásahu pri neplánovej poruche je objednávateľ oprávnený vyzvať dodávateľa k odstráneniu poruchy do 24 hodín od jej nahlásenia objednávateľom.
6. Náhradné diely pre havarijné úkony počas doby platnosti tejto zmluvy zabezpečuje dodávateľ a budú fakturované na základe obojstranne odsúhlasenej cenovej ponuky podľa platných cenníkov výrobcov.
7. Cena za prácu vykonanú na havarijnej oprave zariadenia EPS nie je zahrnutá v cene servisných prác a bude fakturovaná samostatne na základe obojstranne odsúhlasenej cenovej ponuky.
8. Porušenie povinností podľa tohto článku bodu 6. a 7. bude objednávateľ považovať za podstatné porušenie zmluvy.
9. Objednávateľ zaistí, aby výkon servisnej, resp. havarijnej služby nebol sťažovaný ani zdržovaný.

# III.

# Cena servisných prác

1. Za vykonanie jednej (1) odbornej prehliadky a odbornej skúšky EPS **1x ročne** v rozsahu podľa čl. I. ods.1 hradí objednávateľ sadzbu **.................. bez DPH** podľa zákona o cenách č.18/1996 Z. z.
2. Za vykonanie prevádzkového servisu EPS **3x ročne** v rozsahu podľa čl. I. ods.2 hradí objednávateľ sadzbu za 1 prevádzkový servis **...................... € bez DPH** podľa zákona o cenách č.18/1996 Z. z.
3. Za vykonanie mesačnej kontroly EPS **11x ročne** v rozsahu podľa čl. I. ods. 3 hradí objednávateľ sadzbu za 1 mesačnú kontrolu **.......................... €** **bez DPH** podľa zákona o cenách č.18/1996 Z. z.
4. Cena predmetu zmluvy podľa tohto článku zahŕňa všetky náklady spojené s plnením predmetu zmluvy vrátane dopravy na miesto poskytnutia služby, okrem havarijných opráv a náhradných dielov pre havarijné opravy. Počet a typ zariadení uvedených v Prílohe č. 1 tejto Zmluvy sa počas platnosti Zmluvy môže meniť, pričom cena podľa Článku III. bodov 1.,2, a 3. sa nemôže meniť a celková cena za predmet zmluvy nesmie presiahnuť hodnotu 5 600 eur bez DPH.
5. K predmetným cenám bude započítaná daň z pridanej hodnoty v súlade so zákonom č. 222/2004 Z. z. o dani s pridanej hodnoty v znení neskorších predpisov.
6. Objednávateľ sa zaväzuje zaplatiť dohodnutú cenu dodávateľovi po vystavení dokumentácie o výsledku kontrol EPS v zmysle platnej legislatívy, a to na základe faktúry vystavenej dodávateľom. Cena je splatná do 14 dní odo dňa doručenia faktúry objednávateľovi. Ak faktúra nebude vystavená v súlade s platnými právnymi predpismi a v súlade s touto zmluvou, je objednávateľ oprávnený v lehote splatnosti vrátiť ju poskytovateľovi na prepracovanie. Vystavením a doručením novej faktúry začína plynúť nová lehota splatnosti a objednávateľ nie je v omeškaní so zaplatením faktúry. Fakturovaná cena sa považuje za zaplatenú dňom jej odpísania z účtu objednávateľa.
7. Dodávateľ má povinnosť vystaviť na zmluvnú cenu alebo iné finančné plnenie podľa tejto Zmluvy riadny daňový doklad – faktúru v súlade s ustanoveniami zákona č. 222/2004 Z. z. o dani z pridanej hodnoty v znení neskorších predpisov, ktorej údaje budú zhodné s údajmi uvedenými v tejto Zmluve a taký daňový doklad (faktúru) doručiť objednávateľovi.
8. Dodávateľ berie na vedomie, že v zmysle zákona č. 215/2019 Z. z. o zaručenej elektronickej fakturácii a centrálnom ekonomickom systéme a o doplnení niektorých zákonov (ďalej len „zákon č. 215/2019“) mu vznikne povinnosť vydávať, okrem faktúry podľa ods. 6 tohto článku zmluvy, aj zaručenú elektronickú faktúru podľa zákona č. 215/2019. Objednávateľ berie na vedomie, že v zmysle zákona č. 215/2019 mu vznikne povinnosť prijímať od dodávateľa, okrem faktúry podľa ods. 6 tohto článku zmluvy, aj zaručenú elektronickú faktúru, ktorú bude povinný vydávať dodávateľ podľa zákona č. 215/2019.

# IV.

# Podmienky vykonania servisných prác

1. Odborná prehliadka a odborná skúška EPS - ročná kontrola bude vykonaná vždy v mesiaci **apríl** každého roka pre objekt: **Slovenská konsolidačná, a.s., Cintorínska 21, 811 08 Bratislava**
2. Prevádzkový servis pre EPS - štvrťročná kontrola bude vykonaná v mesiacoch**január, júl, október** každého roka pre rovnaký objekt ako v ods.1. tohto článku zmluvy.
3. Mesačná kontrola bude vykonaná v mesiacoch **január, február, marec, máj, jún, júl, august, september, október,  novembra december** každého roka pre rovnaký objekt ako v ods. 1. tohto článku tejto zmluvy.
4. Objednávateľ zabezpečí pre pracovníkov dodávateľa voľný vstup do príslušných prevádzok, kde je namontované zariadenie EPS. V opačnom prípade je objednávateľ zbavený všetkých povinností a záruk.
5. Objednávateľ dá po dobu vykonania servisu a ďalších služieb bezplatne k dispozícii:
* miestnosť pre servisného technika s elektrickou zásuvkou 220 V
* u hlásičov umiestnených vyššie ako 8 m zabezpečí objednávateľ bezpečnú prístupovú cestu (montážnu plošinu, rebrík)
* platnú projektovú dokumentáciu
* záznamovú knihu EPS.
1. Dodávateľ prehlasuje, že pred podpisom zmluvy sa podrobne oboznámil s celým objektom a predmetným zariadeniami a tiež s dokumentáciou, ktorá je postačujúca pre výkon tých činností, ktoré sú predmetom tejto zmluvy.
2. Pre celú dobu skúšok a počas vypojenia z prevádzky zariadenia EPS zaistí objednávateľ požiarnu bezpečnosť v areáli a podmienky bezpečnej práce servisných pracovníkov.
3. Dodávateľ zodpovedá za bezpečnosť a ochranu zdravia pri práci svojich pracovníkov alebo ním poverených tretích osôb, ktoré sa budú pohybovať v priestoroch objednávateľa.
4. Dodávateľ prehlasuje že na výkon týchto činností, ktoré sú predmetom tejto zmluvy má právoplatné oprávnenia, v zmysle platných predpisov a smerníc. V prípade likvidácie vadných hlásičov požiaru môže použiť služby iných oprávnených subjektov.
5. Dodávateľ má právo pozdržať odovzdanie správy o odbornej prehliadke a odbornej skúške až do úhrady príslušnej faktúry objednávateľom.

# V.

# Záruka

1. Pri plnení podmienok návodu k zariadeniu a podmienok tejto zmluvy zodpovedá dodávateľ za riadny chod zariadenia pre obdobie do termínu ďalšej dohodnutej prehliadky.
2. Zmluvné strany sa zaväzujú neposkytnúť a nezverejňovať žiadne informácie tretím osobám, ktoré získali v súvislosti s obchodmi podľa tejto zmluvy, prípadne, ktoré by mohli poškodiť vzájomné vzťahy oboch strán alebo jednej zo strán.

# VI.

# Zmluvná pokuta

1. Dodávateľ sa zaväzuje, že v prípade oneskoreného plnenia servisných prác uhradí objednávateľovi zmluvnú pokutu 0,05 % za každý deň omeškania z  ceny stanovenej dohodou uvedenej predmetnej zmluvy.
2. Objednávateľ sa zaväzuje uhradiť dodávateľovi zmluvnú pokutu 0,05 % za každý deň omeškania z fakturovanej sumy. Splatnosť faktúry je 30 dní od jej doručenia objednávateľovi.

**VII.**

**Výpovedná lehota**

1. Dodávateľ i objednávateľ sa dohodli, že sú oprávnení vypovedať túto zmluvu 3 mesiace vopred bez udania dôvodu. Výpovedná lehota začína plynúť prvým dňom nasledujúceho mesiaca po doručení písomnej výpovede.
2. Dodávateľ i objednávateľ sa dohodli, že od tejto zmluvy môžu odstúpiť v prípade:
3. oneskoreného plnenia prác a výkonov dodávateľom,
4. nedostačujúcej súčinnosti objednávateľa potrebnej ku kvalitnej a včasnej realizácii prác a výkonov,
5. v ostatných prípadoch hrubého porušenia práv a záväzkov, zakotvených v ustanoveniach tejto zmluvy.
6. Zmluvu možno ukončiť aj písomnou dohodou zmluvných strán.

**VIII.**

**Záverečné ustanovenia**

1. Zmluva je vyhotovená v dvoch rovnopisoch, z toho jeden rovnopis je určený pre objednávateľa a jeden rovnopis je určený pre dodávateľa.
2. Neoddeliteľnou súčasťou tejto Zmluvy je Príloha č. 1 „Zariadenia elektrickej požiarnej signalizácie“.
3. Zmluvu je možné meniť a dopĺňať len písomnými dodatkami podpísanými oboma zmluvnými stranami.
4. Zmluva nadobúda platnosť a zaväzuje účastníkov dňom jej podpísania oboma Zmluvnými stranami. Účinnosť nadobúda v súlade s § 47a ods. 1 Občianskeho zákonníka dňom nasledujúcim po dni zverejnenia v Centrálnom registri zmlúv vedenom Úradom vlády SR.
5. Táto zmluva sa uzatvára na dobu určitú, a to na dobu 48 mesiacov odo dňa jej účinnosti, ak sa jej trvanie neskončí skôr, a to vyčerpaním celkovej ceny uvedenej v článku III. bodu 4. tejto zmluvy.
6. Zmluvné strany vyhlasujú, že zmluvu uzavreli na základe ich slobodnej vôle, nebola uzavretá v tiesni za nápadne nevýhodných podmienok, ich zmluvná voľnosť nie je obmedzená. Zmluvu si prečítali, jej obsahu rozumejú a na znak súhlasu s jej obsahom zmluvu podpisujú.

V Bratislave, dňa

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 **Ing. Brian Lipták Ing. Eduard Čengel**

 predseda predstavenstva člen predstavenstva

 Slovenská konsolidačná, a.s. Slovenská konsolidačná, a.s.

V ................ dňa

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Príloha č. 1**

**Zariadenia elektrickej požiarnej signalizácie**

Aktuálny stav zariadení elektrickej požiarnej signalizácie ku dňu účinnosti tejto Zmluvy:

1. ústredňa MHU 109 1 ks

2. náhradný zdroj BEL 12V/7,2Ah 1 ks

3. automatický hlásič MHG 241 51 ks

4. automatický hlásič MHG 362 1 ks

5. tlačidlový hlásič MHA 141 16 ks

6. reléová skriňa MHY 908 1 ks

7. záplavový hlásič 3 ks

8. technologický hlásič MHG 943 1 ks

9. technologický hlásič MHG 941 2 ks